Poliačik, Martin, poslanec NR SR (2010-09-08):
Vážený pán predseda, podpredsedovia parlamentu, panie kolegyne, páni kolegovia, nedá mi za celý poslanecký klub SaS sa tu postaviť a vyjadriť podporu predsedovi našej strany a predsedovi tohto parlamentu. Keďže našim opozičným kolegom tak veľmi chýbala, tak tu som a podporu otvorene vyjadrujem v rozprave k tomuto bodu. Chcel by som pohovoriť o troch veciach. Tá prvá vec je, náš postoj ku práci okrskových komisárov vo voľbách a v referende. Druhá vec je akýsi ideologický boj, ktorý vyústil až do tejto mimoriadnej schôdze parlamentu. A tretia vec je postavenie súčasného predsedu parlamentu. K tej prvej. Predtým, ako sme začali zostavovať, teda začali nominovať okrskových nominantov našich, SaS, aj do volieb do VÚC, aj do parlamentných volieb, aj do referenda, sme si urobili prieskum názorov ľudí na to, ako fungujú okrskové komisie na Slovensku. Nebudete veriť tomu, koľko nám prišlo e-mailov o tom, ako si stranícki nominanti v okrskových komisiách robili krúžky perom na palec a robili značky dodatočne na hlasovacích lístkoch. Boli to anonymné listy, ja len hovorím, takéto nám podnety prišli o tom, ako výsledky volieb z veľmi vzdialených dediniek boli skôr na obvodných komisiách ako najbližšie okrsky, ktoré boli vo vnútri miest. Po tom, ako sme boli schopní vždy obsadiť cez 90 % okrskárov na Slovensku, nám prišlo mnoho odoziev, ktoré povedali, veľmi dobre, že obsadzujete mladých a zanietených ľudí, ktorí presne vedia, o čom hovoria, keď idú do okrskových komisií, lebo praktiky, ktorých sme boli svedkami v posledných 10-15 rokov na Slovensku, už nebadáme. Toto sa nám stalo pri VÚC-kach, toto sa nám stalo pri parlamentných voľbách. A preto hovoríme o tom, že sú dôležití okrskári aj pri referende, lebo zakaždým, keď nominujeme okrskárov, tak im hovoríme: Vy ste tí najdôležitejší ľudia, ktorí musia dozrieť na to, aby voľby prebehli v poriadku. Boli to naši zástupcovia v Košiciach, ktorí upozornili na to, že sa vyvážajú hlasovacie lístky z volebnej miestnosti. Boli to naši ľudia, ktorí vtedy spôsobili to, že štyria ľudia nepodpísali konečnú zápisnicu v Ústrednej komisii. Preto hovoríme o tom, že okrskári sú tak dôležití, a preto hovoríme, že oni sú tí, ktorí môžu ovplyvniť to, aby referendum alebo voľby prebehli podľa platného zákona. (Potlesk.) Ja sám som písal príručky pre okrskárov pre každé voľby a takisto pre toto referendum a všetko, čo som do nich písal, bolo kvôli tomu, aby všetko prebehlo v súlade so zákonom. To je prvá vec. Druhá vec. Celé to, čoho sme tu teraz svedkami, je ideologický súboj dvoch pohľadov na politiku. Ten prvý pohľad je ten, ktorý prezentujú ľudia, ktorí si buď nevšimli 17. november, alebo vtedy kachličkovali svoju kúpeľňu a odvtedy celá ich politika vypovedá o tom, že mnohé praktiky nejak zabudli zmeniť spred roku ´89. Na druhej strane je tu nová politika, je tu politika ľudí, ktorí možno občas použijú nesprávne slovo, lebo sú tu krátko, ale na druhej strane nemajú problém priznať chybu. Politika ľudí, ktorí chcú všetko robiť otvorene a transparentne, aby im každý mohol pozerať na prsty. Politika ľudí, ktorí 20 rokov pozerali na to, ako sa vyvíja a rastie demokracia na Slovensku, a povedali si, že je najvyšší čas na to, aby priložili svoju ruku k dielu. To je politika, ktorú predstavuje SaS v tomto parlamente. A táto politika, politika ľudí, ktorí odkedy prišli k moci, tak nerobia nič iné, iba upozorňujú na prešľapy bývalej vlády, upozorňujú na predražené tendre, upozorňujú na nevýhodné zmluvy. Táto politika je tak obrovským tŕňom, že súčasná opozícia neváha kľudne sa pustiť do odvolávania druhého najvyššieho ústavného činiteľa, len aby na chvíľku prehlušila vážnosť týchto obvinení. Poslednú vec, ktorú chcem povedať, predseda parlamentu, ktorý sa snaží šetriť prostriedky Národnej rady Slovenskej republiky, kde sa len dá, je u mňa dobrý predseda. Predseda parlamentu, ktorý sa zodpovedne postaví k prekrúcaniu histórie priamo na nádvorí Bratislavského hradu, je u mňa dobrý predseda. A predseda parlamentu, ktorý vie chlapsky priznať chybu a učí sa na nej robiť svoju prácu čo najlepšie, je u mňa dobrým predsedom parlamentu a mal by zotrvať na svojej stoličke. Preto vás prosím, páni kolegovia, hlasujte proti návrhu za jeho odvolanie. Ďakujem. (Potlesk.)